ECL บวก 4% สวนตลาด! ส่งซิก Q2 สดใส-ปักธงพอร์ตสินเชื่อปีนี้โต 30% แตะ 1 หมื่นลบ.
ECL บวก 4% สวนตลาด! ส่งซิก Q2 สดใส-ปักธงพอร์ตสินเชื่อปีนี้โต 30% แตะ 1 หมื่นลบ. เดินหน้าปล่อยสินเชื่อรถยนต์ EV หลังรัฐคลอดมาตรการหนุน
ECL บวก 4% สวนตลาด! ส่งซิก Q2 สดใส-ปักธงพอร์ตสินเชื่อปีนี้โต 30% แตะ 1 หมื่นลบ. เดินหน้าปล่อยสินเชื่อรถยนต์ EV หลังรัฐคลอดมาตรการหนุน
19 พ.ค. 2565

ผู้สื่อข่าวรายงานว่า วันนี้ (19 พ.ค.65) ราคาหุ้น บริษัท ตะวันออกพาณิชย์ลีสซิ่ง จำกัด (มหาชน) หรือ ECL ณ เวลา 12:03 น. อยู่ที่ระดับ 2.52 บาท ลบ 0.10 บาท หรือ 4.13% ด้วยมูลค่าซื้อขาย 69.40 ล้านบาท
โดยราคาหุ้นบวกสวนตลาดหุ้นติดลบ โดยล่าสุด ณ เวลา 12.05 น.ดัชนี SET มาอยู่ที่ 1,608.55 จุด ลดลง 11.78 จุด  หรือลดลง 00.73% ด้วยมูลค่าซื้อขาย 3.10 หมื่นล้านบาท

โดยก่อนหน้านี้นายดนุชา วีระพงษ์ ประธานกรรมการบริหาร ECL ผู้ประกอบธุรกิจให้บริการสินเชื่อเช่าซื้อรถยนต์มือสอง บริการรับต่อกรมธรรม์ประกันภัยและ พ.ร.บ. ผู้ประสบภัยทางรถยนต์ เปิดเผยว่าผลประกอบการในไตรมาส 1/2565 สิ้นสุดเดือนมีนาคม 2565 มีกำไรสุทธิอยู่ที่ 50.60 ล้านบาท และมีรายได้อยู่ที่ 155.31 ล้านบาท  โดยบริษัทฯ ยังปล่อยสินเชื่ออย่างต่อเนื่อง แต่เพิ่มความเข้มงวดในการปล่อยสินเชื่อ
ส่วนแนวโน้มผลประกอบการในไตรมาส 2/2565 บริษัทฯ คาดว่ามีโอกาสเติบโตต่อเนื่องจากที่ผ่านมา หลังจากที่สถานการณ์แพร่ระบาดของโรคติดเชื้อไวรัสโคโรนา (โควิด-19) เริ่มคลี่คลาย ประกอบกับบริษัทฯ มีการทำการตลาดในธุรกิจใหม่ ซึ่งประกอบด้วย 1.สินเชื่อจำนำทะเบียนรถยนต์ (Car for Cash) 2.สินเชื่อรถยนต์ไฟฟ้า (EV) และ3.ธุรกิจนายหน้าประกันภัย (Broker) นอกจากนี้บริษัทฯ ยังเตรียมออกผลิตภัณฑ์ใหม่ๆ เพิ่มเติมอีก เพื่อให้ตอบโจทย์และตรงกับความต้องการของผู้บริโภคมากยิ่งขึ้น
“ECL เราเป็นผู้ชำนาญในตลาดเช่าซื้อรถยนต์มือสอง ธุรกิจดำเนินการมายาวนานอย่างต่อเนื่องเป็นระยะเวลากว่า 30 ปี โดยเรายึดมั่นในหลักการกำกับดูแลกิจการที่ดี เพื่อตอบสนอง ความพอใจสูงสุดแก่ลูกค้าและสร้างผลตอบที่ดีให้กับผู้ถือหุ้น รวมทั้งผู้มีส่วนได้เสียทุกฝ่ายด้วยความเป็นธรรมและรับผิดชอบต่อสังคม” นายดนุชา กล่าว
สำหรับผลประกอบการในปีนี้บริษัทฯ ยังคงคาดว่าพอร์ตสินเชื่อจะอยู่ที่ 10,000 ล้านบาท หรือเติบโต 30% จากปีก่อนทำได้ 6,000 ล้านบาท และตั้งเป้าหมายที่จะบริหารหนี้ที่ไม่ก่อให้เกิดรายได้ (NPL) ให้ไม่เกิน 4.5% นอกจากนี้ในไตรมาส 3/2565 บริษัทฯ เตรียมขยายพอร์ตสินเชื่อส่วนบุคคลแบบมีหลักประกันและเปิดโอกาสให้พันธมิตรทางธุรกิจรายใหม่ๆ ร่วมออกผลิตภัณฑ์กับบริษัทฯ เพื่อขยายฐานลูกค้าอีกด้วย
อนึ่งบริษัทฯ ให้บริการสินเชื่อรถยนต์ที่หลากหลายรูปแบบ ประกอบด้วย 1.บริการสินเชื่อเช่าซื้อรถยนต์ ที่ตอบสนองทุกความต้องการของกลุ่มลูกค้าทั้งรถบ้าน, รถสปอร์ต, รถจดประกอบ รถเพื่อการพาณิชย์ครอบคลุมหลากหลายยี่ห้อชั้นนำเช่น TOYOTA, NISSAN,HONDA,ISUZU,BMW,MITSUBISHI,BENZ และ MAZDA เป็นต้น 2.บริการสินเชื่อเช่าซื้อรถบิ๊กไบค์ มือสอง (ขนาด 300cc.ขึ้นไป) และ (ขนาด 650cc.ขึ้นไป) ซึ่งบริษัทฯ ได้ให้บริการสินเชื่อครอบคลุมหลากหลายยี่ห้อชั้นนำ เช่น Honda,Kawasaki,Suzuki,Yamaha.Harley Davidson เป็นต้น ซึ่งมีทีมงานมืออาชีพในการให้บริการสินเชื่อรถบิ๊กไบค์ประเภทต่างๆ